Писмо мајора Капетановића војводи Ђујићу од 29.5.1944.
Архив Војноисторијског института, рег. бр. 30/6—1, к. 153 (Х-В-594)

ШТАБ
ДИНАРСКЕ ЧЕТНИЧКЕ ОБЛАСТИ
Бр. Сл. 25 маја 1944 године 
Положај

Момчило,

шаљемо Ти један примерак "Глас наше Лике", и радио-вести од 27 маја јер нове још нису дошле.— Дошла су два сплићана из Конрадове групе и причају следеће:

На отоку Дрвенику, између Жирја и Зларина искрцали су се наши као тобожњи партизани. Испитујући све како одржавају везу партизани са чуваром светионика остали су на отоку два дана и том приликом убили 4 курира који су дошли од Виса, одузели им сво оружје, затим два католичка попа од којих један има брата политкома, а један је изјавио како бискуп Милета у Шибенику ради за њих. Оба су стрељана. Кад су их поставили за стрељање попови су викнули "Све за Бога и велику Хрватску".

Сем ових попова убили су још 7 партизана који су заједно са поповима дошли на оток други дан.
Из Водица довели су у Шибеник 180 партизана активних радника. Спроведени су у Немачку на рад.
Затим су били по другим селима око Шибеника и према Задру. Нашли су једну руску заставу, 208.000 лира у једној кући које је шверцовао партизанима један немачки официр. Сад Конрад води хајку за овим официром.

Затим су у Дубравама ухватили два одборника, једну "Бреду" и 3 сандука муниције за исту. —

Другом приликом су ухватили 15 партизана и два убили који су хтели побећи. —

У једној кући су нашли 20 кутија конзерви, енглеских кобасица, салама и другог. —

Светионик на отоку Дрвенику порушен је као кућа где су долазили курири са Виса. —

Касније су дознали да се партизани жале да им је веза са Висом прекинута. —

До сада наши су заробили и сада су наоружани са: 3 пикавца, 4 митраљеза, 2 пушке. —

Младићи се хвале са Немцима и са храном као и радом. —

Кажу да је у Шибенику све покуњило уши и да се говори по Шибенику да има 200 четника обучених у немачке униформе. — Њих као Хрвате — сплићане псују како могу бити у четницима, али још ни једног не познају који је тај пресвучени четник. —

Заједно са нашима у овим акцијама ишли су и по два — три немца од којих један говори одлично српски и он на лицу места доноси осуду за ухваћене те их одмах стрељају. — То је познати србофил Фритз. —

Ишао је и Конрад са њима пар пута у акције.—

Иначе других вести од наших јединица нема.—

Јучер у недељу бомбардован је Дрниш доста добро. Бачено је око 30 бомба и порушено неколико магазина који су одмах и запаљени.—

Жртава има доста међу Немцима.

Данас је поново митраљирана станица и вагони 4—5 пута, без жртава.—

Од оних 500 рањених једна група успела је да се пребаци преко Локве за Вис, а други су остали негде у Далмацији.—

Шаљемо извештај поручника Потребића и мајора Вуксановића о Грачацу и акцијама у Лици.—

Мислим да би било добро направити један летак по овоме Потребићевом извештају као и по саслушању сина проте Булована.—

За његовог сина мислим да је најбоље да остане у Грачацу тамо око пропаганде јер би, изгледа, хтео да му син дође овамо па да га ваљда овде остави у пропаганду. —

За малог кажу да је доста бистар младић и да се добро сналази те да је "благоглагољив".—

Јави да ли би требало писати какав летак поводом успеха постигнутих у садањим операцијама по Босни јер мислим да је време сад за то да наша пропаганда искористи те добре резултате. —

Јави новице по томе ако би требало писати летак. Јели истина за Титу? Како би било и без обзира на истину да се напише летак да је погинуо те да се скрене пажња народу да ће под његовим именом да се у будуће крије један други партизан како се само неби дознало да је стварни Тито погинуо. —

Ови курири медачки са Потребићем шта су дошли причају како је народ у Попини већ нестрпљив због Твог доласка и да се Шпиро много јада због тога. Марићи су му већ три пута постављали заседе да га убију. — 

Како би били да се одатле по свршеним операцијама пребациш у Лику? —

Онај чувени комуниста Рончевић из Шибеника потопљен је заједно са још 180 партизана у једном броду од стране Енглеза између Виса и Кута. —

Причају ови наши — конрадови младићи да све шибенчане које нађу по селима око Шибеника одмах стрељају. На простору око Вранског језера нашли су шест магазина са око 100 камиона робе и хране коју су одвезли немци.—

Јави нам новости.—

Данас нам је Конрад по овим младићима послао 14 сандука талијанске муниције за "Бреде" и тал. пушкомитраљезе.—

Мечани су заробили у Лици једну цев великог бацача, па ако се ухвати у тим борбама какав двоножац или подлога да се остави за њих.—

Поздрав Мил. Капетановић

Четнички документи из Другог светског рата
Писма